Raul Eamets

Raul Eamets (sündinud 5. juulil 1964 Pärnus) on eesti majandusteadlane.

Ta töötab Tartu Ülikooli majandusteaduskonna professorina ja sotsiaalteaduste valdkonna dekaanina.

Haridus 
Lõpetanud Sindi Keskkooli, astus Eamets 1982. aastal Tartu Riikliku Ülikooli õigusteaduskonda, mille ta lõpetas 1987. a. Tartu ülikoolis omandas ta ka magistrikraadi majandusteaduses 1993 ja doktorikraadi (PhD) majandusteaduses 2001.

Ametialane tegevus 
Eamets alustas tööd Tartu Riiklikus Ülikoolis 1987. aasta septembris poliitilise ökonoomia kateedri stažöör-uurijana. Aastatel 1990–1993 töötas Eamets Tartu maavalitsuse arenguosakonnas, hiljem Arenduskeskuses. Samal ajal töötas ta Tartu Ülikoolis osakoormusega assistendina. 1993.–1995. aastal oli ta Tartu Ülikooli majandusteaduskonna majandusteooria õppetooli assistent. 1995.–2001. aastal töötas ta Tartu Ülikooli majandusteaduskonna majandusteooria õppetooli lektorina. Aastatel 2001–2005 oli Eamets Tartu Ülikooli majandusteaduskonna majandusteooria õppetooli dotsent. 2005. aastal sai ta Tartu Ülikooli majandusteaduskonna makroökonoomika professoriks. Samal aastal oli ta ka Tartu Ülikooli majandusteaduskonna rahvamajanduse instituudi juhataja kuni 2014. aastani. Aastatel 2014–2015 oli ta Tartu Ülikooli majandusteaduskonna dekaan. 2016. aasta jaanuaris valiti Eamets Tartu Ülikooli sotsiaalteaduste valdkonna dekaaniks. 2016. aastast alates on ta ka Tartu Ülikooli rektoraadi liige.

Teadus 
Eametsa olulisemad uurimisvaldkonnad on ränne ja rändepoliitika, tööturu tulevikutrendid, noorte töötus, tööturu paindlikkus, haridussüsteemi vastavus tööturule, tööjõu prognoosid, ametialane mobiilsus, tööturu voogude analüüs, tööpuudus siirdemajanduses ja palgalõhe. Ta on ennast täiendanud Kopenhaagenis (DIS), Londonis (Birckbeck College ja UCL), Bonnis (IZA), Berliinis (DIW) ja Aarhusis (Aarhusi ülikool). 15 aasta jooksul on Eamets osalenud 25 teadusprojektis Eesti tööturu eksperdina või töögrupi juhina. Kokku on ta avaldanud üle 150 teaduspublikatsiooni. Viimase 10 aasta jooksul on ta esinenud 30 kodu- ja rahvusvahelisel konverentsil/seminaril ettekandega.

Õpetamine 
Eamets koos kolleegidega (Viktor Trasberg jt) olid esimesed, kes alustasid tänapäevases mõistes majandusteooria (economics) õpetamist 1989/1990. õppeaastal. Selle tulemusena valmisid ka esimesed majandusteooria õpikud kõrgkoolile ja keskkoolile. Ta on õpetanud majandusteooria kursusi eri tasemega õppeprogrammides, töö-ökonoomika, makroökonoomika ning EL-i sotsiaal- ja tööpoliitika kursusi. Kokku on tema juhendamisel või kaasjuhendamisel kaitstud ülikoolis 38 magistritööd ja 6 doktoritööd (Masso, 2005; Leping, 2008, Kallaste, 2010, Järve, 2011, Lauringson 2012, Anspal 2015). Ühtlasi on ta osalenud 13 keskkooli ja kõrgkooli majandusõpiku kirjutamisel kaasautori või toimetajana.

Muu 
Eamets kuulus Eesti Panga nõukokku (2004–2009) ja mitmesse erialaliitu. Ülikoolisiseselt on ta olnud majandusteaduskonna doktoriprogrammi juht (2005–2015) ning üleeestilise majanduse ja innovatsiooni alase doktorikooli juhataja (2005–2015). Ta on alates 2015. aastast Eelarvenõukogu esimees. Ta on ka AS-i Bigbank nõukogu liige. 2003. aastast on ta IZA (Bonn) koosseisuväline teadur (research fellow).

Isiklikku 
Raul Eamets on abielus Merle Eametsaga. Neil on 3 last: tütred Triin ja Liina ning poeg Lauri. Tema huvideks on lugemine, kalapüük ja matkamine.

Viited

Eesti majandusteadlased
Tartu Ülikooli majandusteaduskonna professorid
Tartu Ülikooli õigusteaduskonna vilistlased
Tartu Ülikooli majandusteaduskonna vilistlased
Sündinud 1964